Úradný vestník L 132 , 21/05/1987 S. 0009 - 0010

Fínske špeciálne vydanie: Kapitola 4 Zväzok 3 S. 0003

Švédske špeciálne vydanie: Kapitola 4 Zväzok 3 S. 0003



Nariadenie Komisie (EHS) č. 1381/87 z 20. mája 1987, ktorým sa ustanovujú podrobné pravidlá pre označovanie a dokumentáciu rybárskych plavidiel KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 2057/82 z 29. júna 1982, ktorým sa ustanovujú určité kontrolné opatrenia pre činnosti v oblasti rybolovu [1], v zmysle posledného platného znenia nariadenia č. 4027/86 [2], najmä na článok 13 tohto nariadenia, keďže článok 4 e) a f) nariadenia (EHS) č. 2057/82 predpokladá prijatie presných pravidiel na označovanie, identifikáciu a certifikáciu rybárskych plavidiel; keďže je potrebné ustanoviť spoločné predpisy na označovanie a identifikáciu rybárskych plavidiel členských štátov a ich rybolovného zariadenia, aby sa dali ľahko identifikovať; keďže je potrebné, aby hlavné charakteristické vlastnosti určitých rybárskych plavidiel boli zapísané v úradných dokumentoch, ktoré možno kontrolovať; keďže v záujme presného stanovenia veľkosti úlovku je potrebné, aby sa tieto úradné dokumenty uchovávali na palube určitých rybárskych plavidiel a uvádzali kapacitu priestorov na skladovanie rýb a chladiacich alebo mraziacich nádrží s morskou vodou; keďže podľa článku 14 nariadenia (EHS) č. 2057/82 členské štáty môžu prijať interné kontrolné opatrenia, ktoré presahujú rámec požiadaviek spoločenstva, za predpokladu, že sú v súlade so zákonmi spoločenstva a spoločnou politikou v oblasti rybárstva; keďže opatrenia, ktoré ustanovuje toto nariadenie, sú v súlade so stanoviskom Riadiaceho výboru pre rybné zdroje, PRIJALA TOTO NARIADENIE: Článok 1 Rybárske plavidlá, ktoré sa plavia pod vlajkou určitého členského štátu alebo sú v ňom zaregistrované, sa označujú takto: 1. Písmeno(písmená) prístavu alebo okresu, v ktorom je plavidlo zaregistrované a číslo(čísla), pod ktorým je zaregistrované, sú namaľované alebo vyvesené na obidvoch bokoch čela, čo najvyššie nad vodou, aby boli zreteľne viditeľné z mora i zo vzduchu, a farebne kontrastovali s podkladom, na ktorom sú natreté. U plavidiel s dĺžkou od 10 do 17 metrov sa vyžaduje, aby písmená a číslice mali výšku najmenej 25 centimetrov a hrúbku čiary aspoň 4 centimetre. U plavidiel s dĺžkou nad 17 metrov sa vyžaduje, aby písmená a číslice mali výšku aspoň 45 centimetrov a hrúbku čiary aspoň 6 centimetrov. Štát, pod vlajkou ktorého sa loď plaví, môže vyžadovať, aby na streche kormidelne bol namaľovaný medzinárodný rádiový identifikačný volací znak (IRCS) alebo registračné písmená a číslice, a to tak, aby boli zreteľne viditeľné z výšky a farebne kontrastovali s podkladom, na ktorom sú namaľované. 2. Počnúc 1. januárom 1990 sú kontrastnými farbami biela a čierna. 3. Písmená a číslice, ktoré sú namaľované alebo vyvesené na plavidle, sa nesmú zotrieť alebo zmeniť, nesmú sa stať nečitateľnými ani zakryť či zneviditeľniť. Článok 2 1. Malé člny prepravované na palube rybárskych plavidiel, ktoré sa plavia pod vlajkou určitého členské štátu alebo sú v ňom zaregistrované, sa označujú písmenami alebo číslicami plavidla, ku ktorému patria. 2. Značkovacie bóje a podobné predmety plávajúce na hladine a určené na označovanie polohy rybolovného zariadenia sa vždy zreteľne označujú písmenami alebo číslicami plavidla, ku ktorému patria. Článok 3 1. Každé rybárske plavidlo s dĺžkou nad 10 metrov musí mať na palube dokumenty vydané zodpovedným orgánom členského štátu, v ktorom je zaregistrované, obsahujúce aspoň tieto údaje: - názov, ak existuje, - písmeno(písmená) prístavu alebo okresu, v ktorom je zaregistrované a číslicu(číslice), pod ktorým je zaregistrované, - medzinárodný rádiový identifikačný volací znak, ak existuje, - mená a adresy majiteľa(majiteľov), prípadne nájomcu(nájomcov), - dĺžku, výkon motora, a pri plavidlách, ktoré boli uvedené do prevádzky 1. januára 1987 alebo neskôr, dátum uvedenia do prevádzky. 2. Plavidlá s dĺžkou nad 17 metrov musia mať na palube aktualizované náčrty alebo popisy svojich priestorov na skladovanie rýb vrátane údajov o skladovacej kapacite v metroch kubických. Všetky plavidlá, ktoré sú vybavené chladiacimi alebo mraziacimi nádržami s morskou vodou, musia mať na palube dokument, v ktorom sa uvádza kalibrácia nádrží v metroch kubických po 10 centimetroch. Dokumenty, na ktoré sa odvolávajú predchádzajúce dva pododseky, potvrdí zodpovedný úrad. 3. Všetky zmeny charakteristických vlastností uvedených v dokumentoch, na ktoré sa odvolávajú odseky 1 a 2, potvrdí zodpovedný úrad, pričom sa jasne vysvetlí metóda, ktorá sa použila v prípade úpravy výkonu motora. 4. Ustanovenia tohto článku o vydávaní dokumentov zodpovedným úradom, s výnimkou ustanovení týkajúcich sa dĺžky plavidla a výkonu motora, sa uplatňujú od 1. januára 1990. Ustanovenia týkajúce sa dĺžky plavidla a výkonu motora sa uplatňujú od 1. januára 1990, ak ide o rybárske plavidlá, ktoré sa uvádzajú do prevádzky alebo upravujú počnúc dňom 1. októbra 1987 a od 18. júla 1994 v prípade ostatných rybárskych plavidiel. Ak takéto dokumenty neexistujú až do 1. januára 1990, resp. do 18. júla 1994, príslušné potvrdenie vyhotoví a podpíše majiteľ plavidla. 5. Dokumenty, na ktoré sa odvoláva tento článok, sa predložia na žiadosť inšpektorátu určitého členského štátu na účely kontroly. Článok 4 Toto nariadenie nadobudne účinnosť 1. októbra 1987. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 20. mája 1987 Za Komisiu Antonio Cardoso É Cunha člen Komisie [1] Ú. v. ES L 220, 29.7.1982, s. 1. [2] Ú. v. ES L 376, 31.12.1986, s. 4. --------------------------------------------------